Åpning av utstillingen «Arvegull» i Rygge kirke   
med H.K.H.Kronprins Haakon tilstede, 08.09.2020

- av ordfører Hanne Tollerud

Deres kongelige høyhet,  
Fylkesmann,  
Biskop,  
og andre ærede gjester

Jeg vil som ordfører i Moss ønske dere velkommen til Moss og til Rygge kirke!

2020 skulle være året! 2020 skulle være året da vi i Moss skulle feire oss selv og kommunen vår!

Vi skulle på behørig vis feire at det er 300 år siden Moss fikk bystatus av Fredrik IV gjennom å arrangere folkefester, arrangementer og aktiviteter sammen med hele byens befolkning og besøkende gjennom hele året.

Vi skulle feire at Moss og Rygge kommune fra 01.01 slo seg sammen til en kommune, og gjennom nye opplevelser skape tilhørighet og en felles identitet.

Siden også middelalderkirken Rygge kirke har 900-årsjubileum dette året, var alt lagt til rette for å feire kirkejubileet sammen med Moss sitt byjubileum.

Et felles overordnet mål for dette felles jubileumsåret har hele tiden vært å bygge felles identitet og kultur, samt inspirere til å skape nye verdier i den «nye» Moss kommune, basert på likestilling, inkludering, mangfold og bærekraft.

Nå vet vi alle at dette året har blitt annerledes enn noen kunne planlegge for, og derfor er det en ekstra stor glede for oss at Kronprinsen er her i dag og besøker denne vakre middelalderkirken sammen med oss.

Fordi Rygge kirkes 900-års jubileum er en stor og viktig del av Moss bys jubileumsfeiring, har prosjektet og utgivelsen av praktboka Arvegull om kirkens historie blitt gjort i et nært samarbeid mellom Moss 2020 og Rygge menighetsråd.

Boka «Arvegull» er en enestående utforsking av et av de vakreste og mest gåtefulle kirkebyggene vi har i Norge. Kirken er et praktbygg som vitner om stor rikdom og bredt internasjonalt utsyn i det norske middelaldersamfunnet.

I boka tar noen av landets aller fremste arkeologer, kunsthistorikere og historikere for seg dette smykket fra norsk middelalder. Forskningen som ble gjort i forbindelse med utarbeidelsen av boka sannsynliggjør at kirken er fra 1120 og det betyr at det er sannsynlig at Rygge kirke er blant de eldste kirkebyggene vi har i Norge som er i daglig bruk.

Selv om Rygge kirke er den eldste vi har i landet vårt, betyr ikke det at den ikke er levende! Kirken er i daglig bruk og blir også brukt som kulturformidler i et rikt kulturliv. Det er særlig gledelig at det er så mange barn og unge som deltar i kulturlivet. Det lover godt for framtiden.

Den beste jubileumsgaven for kirka er at vi bruker den. Dessuten er kirka en viktig del av bygda hvor sorg, tro, håp og glede kan deles. Dette er likt i dag som da kirka ble født.

Når vi nå feirer kirkejubileum kan vi stanse opp å se både tilbake og framover i tida. Kirkebygget er et bygg som er knyttet opp mot store og viktige hendelser i livet, samtidig som det er en viktig del av lokalsamfunnet.

Praktboka Arvegull er fylt av vakre fotografier av kommunen og detaljer fra Rygge kirke fotografert av Guri Dahl.  
For at flere skal kunne få gleden av å se de vakre fotografiene fra boka Arvegull, er det laget en utstilling av bildene som skal vises her i Rygge kirke. Vi benytter selvfølgelig denne anledningen til å åpne utstillingen.

Til slutt vil jeg takke Kronprinsen for at han ønsket å besøke vår vakre middealderkirke her i Rygge i anledning kirkens jubileum og Kronprinsen blir den første til å oppleve denne unike utstillingen.